Viestintäministerit tyrmäsivät televiraston

EU-maat ja europarlamentti kiistelevät yhteisistä telemarkkinoista

Turun Sanomat

TUOMAS MURAJA
Euroopan unionin jäsenmaat ja europarlamentti ovat edelleen eri kannoilla laajasta EU:n sisäisiä telemarkkinoita säätelevästä lakipaketista.

Asia kävi selväksi, kun EU:n viestintäministerit keskustelivat telepaketista torstaina Luxemburgissa ja tyrmäsivät keskusteluissa koko unionin laajuisen telemarkkinoita valvovan viraston perustamisen.

EU:n tietoyhteiskuntakomissaari Viviane Reding myönsi niin ikään, että suunnitelmat televirastosta haudataan. Euroopan parlamentti taas katsoo, että jonkinlainen telealaa säätelevä elin EU:hun tarvitaan.

EU:n puheenjohtajamaa Slovenialla on telepaketista kompromissiesitys, jota Suomi tukee ja toivoo, että se otettaisiin ohjenuoraksi heinäkuussa alkavalle Ranskan puheenjohtajakaudelle, jotta paketti saataisiin hyväksyttyä vielä tämän vuoden aikana.

- EU tarvitsee läpinäkyvyyttä, ei lisää byrokratiaa, jota uusi instituutio väistämättä toisi, viestintäministeri Suvi Lindén (kok) perusteli torstaina EU-kokouksen jälkeen.

Komission vallan kasvu hiertää

Ministereillä alkaa olla pitkälti yhteisymmärrys paketin suuntaviivoista, mutta jäsenmaiden ja parlamentin kannat ovat kaukana toisistaan. EU-parlamentilla on vahva rooli monimutkaisen telepaketin hyväksymisessä, ja se on ollut tekemässä satoja muutosesityksiä komission alkuperäiseen ehdotukseen.

- Kovin matka on vielä edessä, kun yritys kantojen yhteensovittamiseksi syksyllä alkaa, europarlamentaarikko Piia-Noora Kauppi (kok) arveli viikon lopulla Brysselissä.

Turvatakseen tasa-arvoa komissio vapauttaisi radiotaajuuksia, joita voitaisiin myös huutokaupata yleiseurooppalaisella tasolla. Taajuudet komissio ottaisi tv-yhtiöiltä, sillä digiaikaan siirtyminen vapautti ison osan kaistaa uhf-taajuuksista.

Suomen mielestä jäsenvaltion on voitava vaikuttaa siihen, miten taajuuksia hyödynnetään ja varautua siihen, että taajuuksia on käytössä tutkimus- ja kehitystyössä.

Käytännössä jäsenmaita pelottavat komission vallan kasvu ja EU:n liiallinen ohjailu.

Mepit tahtoisivat säätelyelimen

Euroopan parlamentin mukaan EU-komission linja on puolestaan pääosin oikea.

- Meppien enemmistön mielestä on liioiteltu pelko, että komissio käyttäisi väärin valtaa, joka sille annettaisiin. Kysymys on puhtaasti tarpeesta yhtenäistää sisämarkkinoita. Paketti lisäisi kuluttajien oikeuksia, tehostaisi alan kilpailua ja viranomaisvalvontaa EU:ssa, Kauppi rauhoitteli.

Hänen mukaansa kansalainen hyötyy sisämarkkinoiden vapauttamisesta ja siksi nykyiset tehokkaan toiminnan esteet pitää poistaa.

Ongelmallisina maina on pidetty esimerkiksi Ranskaa ja Saksaa, joissa vanhat valtionmonopolit ovat edelleen vahvassa asemassa. Muun muassa näissä maissa kansalliset valvontaviranomaiset ovat komission mielestä usein liian lähellä suuria yhtiöitä eikä säätelyviranomaisilla riitä uskallusta tarttua epäkohtiin.

- Osa kansallisista viranomaisista on vain liian heikkoja viedäkseen vapauttamista eteenpäin. Siksi olisi hyvä, jos komissiolla olisi viime kädessä keinoja, joilla ongelmiin voidaan puuttua, Kauppi perusteli.

Kaupin mukaan yhteisön tason säätelyn tiivistämistä tarvitaan valvomaan, että kilpailu todella toimii puhelin- ja internetpalveluissa.

Jäsenmaiden on tarkoitus saada aikaan direktiivipaketista poliittinen yhteisymmärrys Ranskan puheenjohtokaudella. Sitä ennen Euroopan parlamentti äänestää komission ehdotuksista. Käsittely alkaa jo ensi viikolla.

